萤火赋
萧和 (NanBei)
聊披书以娱性，悦草萤之夜翔，乍依栏而回亮，或傍牖而舒光，或翔飞而暂隐。时凌空而更扬，竹依窗而度影，兰因风而送香。此时逸趣方遒，良夜淹留。眺姮娥之澄景，观熠耀之群游。类干沙之飞火，若清汉之星流。入元夜而光净，出明灯而色幽。时临池而泛影，与列宿而俱浮。觉更筹之稍竭，见微光之惭收。尔其斜月西倾，独照蓬楹。瞩曙河之低汉，闻伺庙之远声。望落星之掩色，见晨禽之晓征。悲扶桑之吐曜，翳徼躯而不明。写余襟其未尽，聊染翰以书情。